b'\n_START_ARTICLE_\nPT-4\n_START_PARAGRAPH_\nPT-4 oli Suomessa sotakorvauksina Neuvostoliitolle rakennettu sarja kapearaiteisia h\xc3\xb6yryvetureita.\n_START_SECTION_\nVetureita sotakorvauksiksi\n_START_PARAGRAPH_\nKun sotakorvauksia alettiin suorittaa, neuvostoliittolaiset halusivat huomattavan osan niist\xc3\xa4 kapearaiteisina vetureina; Suomen kaikki liikenteess\xc3\xa4 olevat veturit tarkastettiin mutta niist\xc3\xa4 kelpasi vain yksi, Jokioisten rautatien numero 4; lis\xc3\xa4ksi Tampellan tehtaalta vietiin Kuusankosken-Voikan rautatien vasta valmistunut numero 10 ja Lokomolta Tk3 1115, jonka katsottiin vastaavan kahta kapearaiteista.\n_START_SECTION_\nAlkuper\xc3\xa4iset korvausveturit\n_START_PARAGRAPH_\nOli siis valmistettava lis\xc3\xa4\xc3\xa4 vetureita; uusina toimitettavien h\xc3\xb6yryveturien perustyypiksi l\xc3\xb6ytyi aluksi Tampellan arkistoista 0-6-2T \xe2\x80\x93veturi, jollainen oli toimitettu muun muassa Eskolan mets\xc3\xa4radalle vuonna 1923. T\xc3\xa4h\xc3\xa4n veturiin oli sattumoisin juuri ennen sotaa toimitettu uusi kattila, joten t\xc3\xa4m\xc3\xa4n kattilapiirroksen avulla ajanmukaiset veturin piirustukset valmistuivat nopeasti._NEWLINE_Lokomo valitsi korvausmalliksi v. \xe2\x80\x9338 Piitsjoen Mets\xc3\xa4radalle toimitetun 2-akselisen 11 tonnin veturin, jonka piirustukset ajantasattiin niin ik\xc3\xa4\xc3\xa4n nopeasti. Piirustukset hyv\xc3\xa4ksyttiin SOTEVAssa jo 15.12.1944, ja ty\xc3\xb6t alkoivat vuoden 1945 alusta. Pian kuitenkin veturin polttoaine- ja vesitiloja suurennettiin, ja 20 ensimm\xc3\xa4isen veturin valmistuttua seuraavia suurennettiin entisest\xc3\xa4\xc3\xa4n. _NEWLINE_Nyt tyyppimerkinn\xc3\xb6iksi tuli: \xce\xa6T-4 (FT-4), \xce\xa6\xd0\x9b-6 (FL-6) ja \xce\xa6\xd0\x9bm-6 (FLm-6). F tarkoitti Suomea, T Tampellaa ja L Lokomoa, numero taas akselipainoa tonneissa. N\xc3\xa4m\xc3\xa4 veturit olivat kaikki halkopolttoisia.\n_START_SECTION_\nNeuvostoliitto vaatii tehokkaampia vetureita\n_START_PARAGRAPH_\nNeuvosto-osapuoli ei ollut t\xc3\xa4ysin tyytyv\xc3\xa4inen toimitettuihin malleihin: koska vetureita aiottiin k\xc3\xa4ytt\xc3\xa4\xc3\xa4 mets\xc3\xa4radoilla, toimintas\xc3\xa4dett\xc3\xa4 piti lis\xc3\xa4t\xc3\xa4. T\xc3\xa4m\xc3\xa4n vuoksi veturit haluttiin vastedes tenderi- eik\xc3\xa4 tankkivetureina. _NEWLINE_Vaatimus oli kova, koska valmiita piirustuksia ei ollut eiv\xc3\xa4tk\xc3\xa4 ylity\xc3\xb6llistetyt suomalaiset piirustuskonttorit pystyneet uusia alusta alkaen tekem\xc3\xa4\xc3\xa4n. _NEWLINE_Tampellan arkistoista l\xc3\xb6ytyneet LWR6-veturin piirustukset hyl\xc3\xa4ttiin oikop\xc3\xa4\xc3\xa4t\xc3\xa4, samoin vanhat Brooksien ja Orenstein & Koppelien mukana tulleet, koska ne eiv\xc3\xa4t vastanneet v\xc3\xa4himm\xc3\xa4ss\xc3\xa4k\xc3\xa4\xc3\xa4n m\xc3\xa4\xc3\xa4rin neuvostostandardeja.\n_START_SECTION_\nMalli valitaan\n_START_PARAGRAPH_\nLopulta, pitk\xc3\xa4n k\xc3\xa4hin\xc3\xa4n ja jonkinasteisen k\xc3\xa4denv\xc3\xa4\xc3\xa4nn\xc3\xb6nkin j\xc3\xa4lkeen uudeksi h\xc3\xb6yryveturityypiksi valittiin neuvostoliittolainen teollisuusveturimalli \xd0\x9f 24 (P24), neliakselinen ilman etu- ja takatelej\xc3\xa4 kolmiakselisella tenderill\xc3\xa4 eli 0-8-0 tai D-t3. T\xc3\xa4m\xc3\xa4n veturityypin peruspiirustukset saatiin Neuvostoliitosta lopulta monen mutkan j\xc3\xa4lkeen toukokuussa 1945.\n_START_SECTION_\nPT-4, maailman suurin kapearaiteinen h\xc3\xb6yryveturisarja\n_START_PARAGRAPH_\nKun uudet peruspiirustukset saapuivat Tampereelle, havaittiin, ett\xc3\xa4 ne olivat heikkotasoisia ja sekavia. Mutta niiss\xc3\xa4 oli kuitenkin pohja, ja niiden pohjalta laadittiin Tampellan omassa piirustuskonttorissa uuden \xd0\x9fT-4 (PT-4) \xe2\x80\x93kapearaideh\xc3\xb6yryveturin piirustukset._NEWLINE_Veturin tyyppimerkint\xc3\xa4 on muista poiketen lyhennys ven\xc3\xa4j\xc3\xa4nkielisest\xc3\xa4 tyyppim\xc3\xa4\xc3\xa4ritelm\xc3\xa4st\xc3\xa4 \xe2\x80\x9c\xd0\x9f(a\xd1\x80o\xd0\xb2o\xd0\xb7) T(e\xd0\xbd\xd0\xb4e\xd1\x80\xd0\xbdo\xd0\xb8) 4\xe2\x80\x9c (Parovoz Tendernoi 4)  eli vapaasti k\xc3\xa4\xc3\xa4nnettyn\xc3\xa4 yksinkertaisesti: nelj\xc3\xa4n tonnin akselipainoinen tenderih\xc3\xb6yryveturi.\n_START_SECTION_\nTuotannon ongelmia\n_START_PARAGRAPH_\nUseimpia neuvostoliittolaispiirustusten toleransseja k\xc3\xa4ytettiin sellaisenaan, mutta monia muutoksia jouduttiin tekem\xc3\xa4\xc3\xa4n, koska muun muassa pallomaisella pinnalla varustettujen m\xc3\xa4nn\xc3\xa4nvarsien holkkien tiivistysongelmat olivat oma lukunsa. Onneksi vastaavanlaisia holkkeja oli joskus k\xc3\xa4ytetty my\xc3\xb6s Suomessa. _NEWLINE_Ruuvimerkinn\xc3\xa4t puuttuivat alkuper\xc3\xa4isist\xc3\xa4 piirustuksista kokonaan, joten suomalaiset k\xc3\xa4yttiv\xc3\xa4t l\xc3\xa4hinn\xc3\xa4 sopivimpia. Veturit varustettiin Walschart -luistiohjauksella kuten kaikki tuolloin valmistuneet. Py\xc3\xb6r\xc3\xa4t olivat suomalaisista poiketen levypy\xc3\xb6r\xc3\xa4tyyppisi\xc3\xa4, vastapainot oli sijoitettu sis\xc3\xa4puolelle.\n_START_SECTION_\nVoimia yhdistet\xc3\xa4\xc3\xa4n\n_START_PARAGRAPH_\nYksitt\xc3\xa4iselle tai kahdellekin tehtaalle koko h\xc3\xb6yryveturin valmistus alusta alkaen olisi ollut liian kova urakka, joten luontevaa oli, ett\xc3\xa4 Move 2 -moottorivetureita niin ik\xc3\xa4\xc3\xa4n sotakorvauksiksi tekev\xc3\xa4 Valmet otettiin kolmanneksi. N\xc3\xa4iden moottoriveturien alustat ja py\xc3\xb6r\xc3\xa4st\xc3\xb6t kelpasivat sellaisinaan my\xc3\xb6s PT-4 -vetureihin._NEWLINE_Sotakorvaush\xc3\xb6yryveturit valmistuivat kolmen tamperelaistehtaan yhteisty\xc3\xb6n\xc3\xa4: Valmet rakensi hytit, tenderit, mittarit ja viheltimet, Lokomo py\xc3\xb6r\xc3\xa4st\xc3\xb6t, kattilat armatuureineen ja savupiiput nokikaappeineen sek\xc3\xa4 Tampella koneet ja alustat. _NEWLINE_Korvausveturien kokoonpanoa tehtiin sek\xc3\xa4 Lokomon ett\xc3\xa4 Tampellan tehtailla. _NEWLINE_Veturityypin erikoisuus on samantapainen yhdistetty hiekka- ja h\xc3\xb6yrykupu, joita Ukko-Pekka \xe2\x80\x93 ja Risto -vetureissakin k\xc3\xa4ytettiin._NEWLINE_Veturit toimitettiin p\xc3\xa4\xc3\xa4s\xc3\xa4\xc3\xa4nt\xc3\xb6isesti hiilipiippuisina, vaikka tendereiss\xc3\xa4 oli hiililaitojen sijasta halkoh\xc3\xa4kki. Tulipes\xc3\xa4\xc3\xa4n oli asennettu hiilik\xc3\xa4yt\xc3\xb6n vaatima tulikynnys ja jokaisen veturin mukana meni my\xc3\xb6s halkoturbiini. Se oli Lokomon omaa mallia, matalanl\xc3\xa4tt\xc3\xa4n\xc3\xa4 muunnos Tk3 \xe2\x80\x93veturin eli Pikku-Jumbon piipusta ._NEWLINE_Ensimm\xc3\xa4iset PT-4 \xe2\x80\x93veturit, 70 kappaletta, toimitettiin kolme p\xc3\xa4iv\xc3\xa4\xc3\xa4 etuajassa eli 16. syyskuuta 1946. My\xc3\xb6hemminkin vetureita onnistuttiin tekem\xc3\xa4\xc3\xa4n jopa varastoon ja valmistusta piti ajoittain hiukan hidastaa.\n_START_SECTION_\nVeturityypin erikoisuuksia\n_START_PARAGRAPH_\nErikoista oli, ett\xc3\xa4 aivan ensimm\xc3\xa4iset tankkiveturit varustettiin aluksi \xc3\xb6ljylyhdyill\xc3\xa4, jotka oli kuitenkin tehty niin, ett\xc3\xa4 s\xc3\xa4hk\xc3\xb6lampun j\xc3\xa4lkiasennus olisi mahdollisimman helppoa. Neuvostoliittolaiset eiv\xc3\xa4t kiinnitt\xc3\xa4neet aluksi asiaan mit\xc3\xa4\xc3\xa4n huomiota, mutta PT-4 \xe2\x80\x93veturit varustettiin alusta asti turbogeneraattorilla ja s\xc3\xa4hk\xc3\xb6valoilla. _NEWLINE_Samoin ty\xc3\xb6kaluista ja varaosista oli huolehdittu: jokaisessa veturissa oli h\xc3\xb6yl\xc3\xa4tyst\xc3\xa4 oksattomasta puusta tehty ty\xc3\xb6kaluarkku, jossa oli rautaisannos t\xc3\xa4rkeimpi\xc3\xa4 varaosia (neuvostoliittolaisk\xc3\xa4yt\xc3\xa4nn\xc3\xb6n mukaan muun muassa 5 kpl kattiloiden vedenkorkeusmittarien eli vesilasien klinger -laseja tiivisteineen) sek\xc3\xa4 tarpeelliset ty\xc3\xb6kalut, joiden joukkoon kuuluvat my\xc3\xb6s hiilikuonan poistov\xc3\xa4lineet eli sleissi (SOTEVAn papereissa nimikkeell\xc3\xa4 varrellinen taltta hiilikuonan rikkomiseen), kuonapuukko (SOTEVA: varrellinen veitsi kuonan rikkomiseen) ja  raakkari (kaavin). _NEWLINE_Joka viidenness\xc3\xa4 veturissa oli laajempi varaosavalikoima. _NEWLINE_Tilaajan vaatimuksesta jokaisen veturin mukana oli aina viidet piirustukset. Ne sidottiin kolmiosaisiksi kirjoiksi, jonka ykk\xc3\xb6sosa k\xc3\xa4sitti veturin ja kakkososa tenderin piirustukset ja kolmososa tekniset m\xc3\xa4\xc3\xa4r\xc3\xa4ykset. Lis\xc3\xa4etuna oli, ett\xc3\xa4 piirustuksien ja tekstien luettavuus oli omaa luokkaansa kopioituihin verrattuna. _NEWLINE_Veturit olivat maalaukseltaan suomalaisiin verrattuna kirjavia: ns. veturinvihre\xc3\xa4n sijasta k\xc3\xa4ytettiin vaaleampaa hernekeitonvihre\xc3\xa4t\xc3\xa4, ns. ven\xc3\xa4j\xc3\xa4nvihre\xc3\xa4t\xc3\xa4 (samaa v\xc3\xa4ri\xc3\xa4 jolla muun muassa kaikki sik\xc3\xa4l\xc3\xa4inen sotakalusto on maalattu), runko ja kattila olivat mustat sek\xc3\xa4 py\xc3\xb6r\xc3\xa4t punaiset valkoisin renkain.\n_START_SECTION_\nLuovutustarkastus\n_START_PARAGRAPH_\nNeuvostoliittolaiset tarkastajat Trubetskoi ja Voronet\xc5\xa1 kutsuttiin paikalle aina kun kymmenen veturia oli valmiina. Yht\xc3\xa4\xc3\xa4n h\xc3\xb6yryveturia ei hyl\xc3\xa4tty luovutustarkastuksissa, mutta pikkukorjauksia tehtiin. _NEWLINE_Yksi vetureista eli PT-4 108 tehtiin ja viimeisteltiin huolellisena k\xc3\xa4sity\xc3\xb6n\xc3\xa4, koska se oli menossa n\xc3\xa4yttelyyn Moskovaan.\n_START_SECTION_\nHyv\xc3\xa4 yleismenestys\n_START_PARAGRAPH_\nKaikista sotakorvauksena valmiina luovutetuista tai erikseen rakennetuista liikennev\xc3\xa4lineist\xc3\xa4 PT-4 edustaa huippua. Yhteens\xc3\xa4 vetureita rakennettiin ja luovutettiin 572 kappaletta. Yksi kappale oli luvattu Jokioisten rautatielle korvauksena takavarikoidusta Henschelist\xc3\xa4 \xe2\x80\x93 jopa luovutusp\xc3\xa4iv\xc3\xa4 oli sovittu - mutta koko sarja varakappaleineen menikin Neuvostoliittoon muiden pahasti my\xc3\xb6h\xc3\xa4styneiden teollisuusalojen, eritoten pahiten kaikista korvausrakenteista (pitk\xc3\xa4lti tahallisten \xc3\xa4\xc3\xa4rivasemmiston masinoimien viivytyslakkojen takia) my\xc3\xb6h\xc3\xa4styneiden erikoisproomujen ja matalakulkuisten jokih\xc3\xb6yryalusten, osin my\xc3\xb6s v\xc3\xa4\xc3\xa4rennetyill\xc3\xa4 velkakirjoilla Ruotsissa takavarikoitujen ja t\xc3\xa4ten korvausmenettelyn ulkopuolelle - vastoin Neuvostoliiton uhkavaatimusta - j\xc3\xa4\xc3\xa4neiden Thord\xc3\xa9nin varustamon rahtialusten sakkokorkoina. Kun uusi kappale olisi ollut muutaman vuoden viivykin j\xc3\xa4lkeen saatavana, olivatkin Tubize-veturit jo palveluksessa. _NEWLINE_Oma, joskin hyvin marginaalinen, vaikutuksensa oli my\xc3\xb6s vuoden 1950 kymmenen viikkoa kest\xc3\xa4neell\xc3\xa4 metallimiesten lakolla, koska sotakorvausteollisuus pyrittiin rajaamaan lakon ulkopuolelle, mutta muun muassa kuljetuskaluston korjauksiin ja er\xc3\xa4isiin muihin toimintoihin sill\xc3\xa4 oli vaikutuksensa._NEWLINE_Muita h\xc3\xb6yryveturityyppej\xc3\xa4 luovutettiin: FL-6 50 kpl, FLm-6 30 kpl ja vapaakauppana toimitettiin PT-4 -vetureita tyyppimerkinn\xc3\xa4ll\xc3\xa4 KF-4 yhteens\xc3\xa4 12 kpl.\n_START_SECTION_\nVeturien k\xc3\xa4yt\xc3\xb6n arkip\xc3\xa4iv\xc3\xa4\xc3\xa4\n_START_PARAGRAPH_\nVastavalmistuneet sotakorvaush\xc3\xb6yryveturit joutuivat kovaan k\xc3\xa4ytt\xc3\xb6\xc3\xb6n mets\xc3\xa4- ja teollisuusradoilla Liettuasta aina Sahaliniin asti. Ne osoittautuivat luotettaviksi ja vankoiksi ty\xc3\xb6kaluiksi, joita arvostettiin kovasti. Mm. It\xc3\xa4-Karjalan mets\xc3\xa4radoilla ne olivat suosittuja nopeutensa ja voimakkuutensa ansiosta. _NEWLINE_My\xc3\xb6s L\xc3\xa4skel\xc3\xa4n rautatiet\xc3\xa4 liikenn\xc3\xb6itiin aina 70-luvulle ja radan levent\xc3\xa4miseen asti sotakorvausveturein. _NEWLINE_Yleist\xc3\xa4 matkustajaliikennett\xc3\xa4 harjoittaneilla radoilla niit\xc3\xa4 ei k\xc3\xa4ytetty. _NEWLINE_T\xc3\xa4ll\xc3\xa4 hetkell\xc3\xa4 niit\xc3\xa4 on j\xc3\xa4ljell\xc3\xa4 en\xc3\xa4\xc3\xa4 murheellisen v\xc3\xa4h\xc3\xa4n: vuonna 1975 romutetun PT-4 114:n tenderi s\xc3\xa4ilyi liikkuvana polttoaines\xc3\xa4ili\xc3\xb6n\xc3\xa4, koska veturi oli ollut muutettuna \xc3\xb6ljypolttoiseksi ja t\xc3\xa4m\xc3\xa4 tenderi on nykyisin kunnostettuna Lavassaaren museorautatiell\xc3\xa4 Virossa._NEWLINE_Neuvostoliittolaiset muuttivat muutamia PT-4 -vetureita n\xc3\xa4iden ty\xc3\xb6aikana my\xc3\xb6s \xc3\xb6ljypolttoisiksi, taidettiinpa jossakin kappaleessa kokeilla maakaasuakin, Virossa Lavassaaren teollisuusradalla tiett\xc3\xa4v\xc3\xa4sti turvettakin. _NEWLINE_Eritt\xc3\xa4in paljon neuvostoliittolaiset kokeilivat puupolttoaineena my\xc3\xb6s irrallisia sahausj\xc3\xa4tteit\xc3\xa4 sek\xc3\xa4 sahajauhoja tai niist\xc3\xa4 tehtyj\xc3\xa4 brikettej\xc3\xa4, monenkirjavin tuloksin. _NEWLINE_Muistomerkkein\xc3\xa4 vetureita on muutamissa eri paikoissa, muun muassa PT-4 123 Kiinan rajalla T\xc5\xa1itan rautatiekonepajalla, PT-4  274 Vogodan mets\xc3\xa4radalla Karpaateilla ja l\xc3\xa4hinn\xc3\xa4 Suomea on Liettuassa Siauliain asemalla PT-4 153. Samoin Kaukoid\xc3\xa4ss\xc3\xa4, esim. Sahalinin saarella, l\xc3\xb6ytyy jokunen yksil\xc3\xb6, joita ainakin viel\xc3\xa4 80-luvun alussa k\xc3\xa4ytettiin l\xc3\xa4mmitysh\xc3\xb6yryn antajina.\n_START_SECTION_\nSukulaisia ja suvuttomia j\xc3\xa4lkel\xc3\xa4isi\xc3\xa4\n_START_PARAGRAPH_\nVeturien mukana toimitettujen piirustuksien mukaan tehtiin Neuvostoliitossa vuosina 1949 \xe2\x80\x93 57 kerrassaan 1700 kpl hiukan muunnettuja VP-1, VP-2 ja VP-4  -vetureita. VP-1 on l\xc3\xa4hes PT-4:n kaltainen, vain hiekka- ja h\xc3\xb6yrykuvut ovat erillisi\xc3\xa4, VP-2 \xe2\x80\x93veturissa tulipes\xc3\xa4n kattoa eiv\xc3\xa4t tukeneet sidepultit vaan katto oli vahvasti aaltomainen ja kolmannessa mallissa eli VP-4:ss\xc3\xa4 oli nokikaapin yl\xc3\xa4osassa aputulistimena toimiva kipin\xc3\xa4nsammuttaja-h\xc3\xb6yrynkuivaaja. _NEWLINE_N\xc3\xa4it\xc3\xa4 vetureita on j\xc3\xa4ljell\xc3\xa4 ainakin yksi VP-1, 899/1951, Lavassaaren museorautatiell\xc3\xa4 Virossa. T\xc3\xa4ss\xc3\xa4 yksil\xc3\xb6ss\xc3\xa4 on halkoturbiini. _NEWLINE_My\xc3\xb6s muissa sodan h\xc3\xa4vinneiss\xc3\xa4, Neuvostoliiton vaikutuspiiriin joutuneissa maissa rakennettiin kapearaidevetureita. T\xc3\xa4ss\xc3\xa4 hy\xc3\xb6dynnettiin laajasti samoja Tampellan tekemi\xc3\xa4 PT-4 \xe2\x80\x93veturin piirustuksia: Puolassa Chrzanovin tehtailla tehtiin vuosina 1950\xe2\x80\x931958 samoilla piirustuksilla ja tyyppimerkinn\xc3\xa4ll\xc3\xa4 Kp-4 kaikkiaan 779 veturia, T\xc5\xa1ekkoslovakiassa \xc5\xa0kodan tehtailla tyyppimerkinn\xc3\xa4ll\xc3\xa4  Kt\xc5\xa1-4 kaikkiaan 436 veturia vuosina 1947\xe2\x80\x931959 ja Unkarissa Mavagin tehtailla tyyppimerkinn\xc3\xa4ll\xc3\xa4 Kv-4 kaikkiaan 234 veturia vuosina 1950\xe2\x80\x931958. Joihinkin vetureihin tehtiin teknisi\xc3\xa4 muutoksia, muun muassa ilmapumppu s\xc3\xa4ili\xc3\xb6ineen, koska it\xc3\xa4blokin kapearaiteilla k\xc3\xa4ytettiin l\xc3\xa4nnest\xc3\xa4 poiketen runsaasti suoratoimintajarruja. _NEWLINE_Yksi t\xc5\xa1ekkoslovakialaisista Kt\xc5\xa1-4 -vetureista p\xc3\xa4\xc3\xa4tyi Suomeen ja on sijoitettu Eskolan mets\xc3\xa4radan muistomerkkijunan veturiksi. Veturi ei ole ajokuntoinen. _NEWLINE_Samoin joitakin niist\xc3\xa4, muun muassa nyky\xc3\xa4\xc3\xa4n Virossa Lavassaaren Museorautatiell\xc3\xa4 oleva Kt\xc5\xa1-4 332, varustettiin \xc3\xb6ljypolttoisiksi. Sen tenderi j\xc3\xa4i alkuper\xc3\xa4iseen sijoituspaikkaan Neuvostoliittoon, joten veturiin liitettiin aiemmin mainittu Lavassaaressa oleva orvoksi j\xc3\xa4\xc3\xa4nyt PT-4 114 \xe2\x80\x93veturin tenderi. Yhdistelm\xc3\xa4 sopii hyvin ja n\xc3\xa4ytt\xc3\xa4\xc3\xa4 kauniilta, koska veturiosat ovat tarkalleen samoilla piirustuksilla tehtyj\xc3\xa4. Virolaiset harrastajat ovat muuttamassa veturia halkopoltolle, joskin uusimman tiedon mukaan siin\xc3\xa4 on yh\xc3\xa4 alkuper\xc3\xa4inen hiilipiippu.\n_START_SECTION_\nKaukaisin sukulainen\n_START_PARAGRAPH_\nMy\xc3\xb6s Kiinan kansantasavalta osti PT-4 \xe2\x80\x93veturin piirustukset ja niiden mukaisesti tehtiin hiukan muunnettuja, 762\xc2\xa0mm raideleveyksisi\xc3\xa4 ilmajarruin varustettuja C2-vetureita er\xc3\xa4iden arvioiden mukaan noin 900 kpl. _NEWLINE_Viimeisten tiedet\xc3\xa4\xc3\xa4n valmistuneen Harbinin mets\xc3\xa4konetehtaalla joskus vuonna 1986. N\xc3\xa4it\xc3\xa4 vetureita on paljon yh\xc3\xa4 k\xc3\xa4yt\xc3\xb6ss\xc3\xa4 Kiinan mets\xc3\xa4radoilla ja muutamilla radoista on jopa s\xc3\xa4\xc3\xa4nn\xc3\xb6llist\xc3\xa4 henkil\xc3\xb6liikennett\xc3\xa4 h\xc3\xb6yryveturein.'